Jesús mag Jerusalenmua mawi,
Samaria phobordam ee khãai numí sĩeimawi,
warag ich maa arrag petajim,
Galileaag.
Mamʉ mag phiesta dichtarr khur Jerusalén thʉbaba arran,
ag na ichdeu iekhatarrjo,
chi Ẽwandam iek jaaujem khʉʉn chan ãbjã amach durr ee ãba naajem khʉʉnaupaijã kha khõchkhaba aajeewai ajim.
Magta ich thaabatarr durrmua warag Galileaag petajim,
ich bãautarr durr.
Mag maa awia Galilea durr barbaimaawai,
mamaam khʉʉnau ʉu i wajapha amach ee barpijierram,
i dʉi ãba Jerusalén phiesta Pascua anʉm ee naawai irua nem wautarrjã thum amach daúa oo narr aawai.
Mag Galilea durr paimawia deeu Canaag majim,
ag na ichdeu do atarrta vinoog paatarr phoborog.
Maagwai ĩchab Capernaum phobor ee sĩejim woun ãb rey dʉi phidkhaajem,
chi thethem.
Mag den chaai mor mas sĩejim aajem.
Mag chi thethemua Jesús Judeamua beewia jũrr Galilea barbaichem a ũrbaawai i aar mawia irig chaigpamamua,
—Mʉ chaai ya podba kherʉmta oo pʉajim;
mʉ ap chitʉm mʉ di aar marrau aichejim,
mʉ chaai monaaupäain.
Pari magbaawai Jesuu irig,
—Pãrau chan pãach daúacha ag na õrau nem ooba aajem wau nʉm oobam aigjã Ẽwandam jua theeg mʉ gaai sim ʉkhaba sĩerrjeemgui ajim.
Pari magbaawai chi thethem garmua warag irig,
—Señor,
mʉ ap chitʉm jopai mʉ chaai oomierrau,
meeju nawe.
Ya parba kherʉmta mua oo pʉabajieb ajim.
Magbaa,
—Oob atcha khĩirjum,
pʉ chaaidam nauwe monaaubajup ajim Jesuu.
Ichig magbaawai ich chaai meejujã khĩirjuba,
Jesuu ich chaai monaaupʉijuuta ãba khĩirjumamua ich diig petajim.
Mag ich diig mam ee i chognaan i khĩirphee beewia i dʉi oobaicheewai irig,
—Pʉ chaaidam monakha kherʉm ajierram anaabá.
Magbaa ichdeu amag jeeujim aajem,
khan ora chaai deeu khĩirdam inaa aadejĩ.
Mag amachig jeeubaawai,
—Norr kheeurag la una naawia warre khʉʉumie meeuba khersijimgui ajierram aajem.
Magbaawai chi ayau ich odegpai,
“Magan mag orata Jesuu mʉrʉg ‘Oob atcha khĩirjum,
pʉ chaai monaaubajup’ a iekhajiebma” ajim aajem.
Mag ich chaaidam monaaubapʉim oobaawai ichdeujã ʉkhanaa i deg dʉi ãba naajerr khʉʉnaujã thum chadcha Jesuuta Ẽwandam Iewaa warrgarwe ichdeu pʉiju aajerrau awia i iek ʉkha nʉisijim aajem.
Mag chaai parba kherʉm warppaimua monaaupʉitarrta Judeamua beewi Jesuu Galilea durr biek numiim õor dakhĩir ag na amau mag ooba aajem wautarr ajim,
mag chaai monaautarr gaaimua ichta Ẽwandamau pʉitarr a õrag khap amkhĩir.